**ÅRSMELDING FOR VISEKLUBBEN SPELT 2009 - 2010**

30.11.2009 – 01.08.2010

**Historikk**

Viseklubben Spelt ble etablert på initiativ av Troms musikkråd og Nordnorsk viseforum våren 2006, og ”visejuntaen” Ragnar Olsen, Jan-Arvid Johansen, Synnøve Wilhelmsen, Hans Kristen Hyrve, Geir Stenersen og Anne Grete Seljebakk utgjorde det første interimsstyret. Den første visekveld gikk av stabelen 19. september 2006. I 2007 blei det første styret valgt og viseklubben kom inn i faste former. Ragnar Olsen ble utnevnt til æresmedlem i klubben siden hans forslag gikk av med seieren da viseklubben fikk navn – nemlig Spelt – viseklubben i Tromsø.

Viseklubben tilbyr konserter med profesjonelle artister og åpen scene etter konserten som et tilbud til alle som vil fremfører egne eller andres viser og lyrikk. Etter konserten er det også allsang.

Hovedscenen på Vertshuset Skarven er nå ”fast” konsertlokale og konsertene holdes søndager.

**Styre og administrasjon**

Valgte representanter i Viseklubben Spelt:

**Styreleder:** Ragnar Olsen (2009 - 2011) – gjenvalgt

**Styremedlem**: Geir Stenersen (2009 - 2011) – gjenvalgt

**Styremedlem**: Frode-Hugo Antonsen (2009 - 2011) – ny

**Styremedlem**: May Tordis Simonsen (2008 - 2010) – ny

**Styremedlem:** Astri Pestalozzi (2008 - 2010)

**Styremedlem**: Anne Grete Seljebakk (2009 - 2011) – gjenvalgt

**1. vara**: Anne Nymo Trulsen (2009 – 2011) – ny

**2. Vara**: Jon Arne Jørstad (2008 - 2010) – gjenvalgt

**3. Vara**: Randi Holm Naimak (2009 – 2011) – gjenvalgt

**Revisorer:** Ellen Fredeng (2008 - 2010) – trakk seg

På fullmakt fra årsmøtet, fant styret flg. to:

* Anne Kari Eliassen
* Helge Stangnes

**Valgkomite:** Stina Fagertun (2009-2011) – ny

Kyrre Laukslett (2009-2011)

Arne Henrik Heika (2009-2011)

Geir Stenersen har fått arbeid utenfor byen, og har derfor bedt om å slippe å delta på styremøte. Han har likevel stilt kompetansen til rådighet. 1. Vara har av den grunn vært fast medlem i styret i den perioden.

Troms musikkråd er sekretariat og fører regnskapet for klubben. Anne Grete Seljebakk, Troms musikkråd fungerer som kasserer og sekretær.

Viseklubben Spelt er medlem i Norsk Viseforum og Nordnorsk viseforum, og er gjennom dette også medlem av Norsk musikkråd og Musikkens studieforbund.

**Konserter – aktiviteter – møter**

Det har vært hold noe mer enn en viseklubbkveld i måneden. Anne Nymo Trulsen er engasjert som fast forsanger. Det trykkes program som er klart ved starten på hvert semester.

Viseklubben har vært godt besøkt også i 2010 med i alt 518 besøkende. Styret har arbeidet videre med å utvikle informasjon og PR. Nettsida [www.viseklubbenspelt.no](http://www.viseklubbenspelt.no) har fått ny drakt, og framstår som tiltalende og informativ. Websiden oppdateres og holdes ved like av sekretariatet. Det arbeides også bevisst med informasjon gjennom bruk av mediene, plakater, brosjyrer etc. Det har vært avholdt pressekonferanse ved oppstarten på semesteret, og ved spesielle konserter, og vi har fått bra dekning i avisene. I tillegg til brosjyre, plakater og informasjon på e-post har en tatt i bruk facebook til konsertinvitasjon. Styret har over tid arbeidet målrettet med å sikre god gjennomføring av arrangementene fra booking til konsert, og har etter hvert utviklet et godt kvalitetssikringssystem.

45026,55

For oversiktens del tar vi med konsertene for hele høsten 2009, sjøl om noen av dem var med i forrige årsmelding.

23.08.09 Tove og Anita Bøygard (42 publikummere)

13.09.09 En hyllest til Tobben & Ero / Tormod Løkkemo og Jan Ero (145 publikummere)

27.09.09 Vysotskij-tolkeren Dan Fagerquist (36 publikummere)

08.10.09 ”Glød” tangokonsert / Lena Jinnegren, Bendik Lund Haanshus, Sveinung

Lillebjerka, Valeria Glorvigen, Maria Næss, Truls Waagø og Arnfinn Bergrabb   
(65 publikummere)

25.10.09 Tonje Unstad med band (88 publikummere)

15.11.09 Unge talenter (55 publikummere)

**03.12.09 Årsmøte**

06.12.09 Lars Klevstrand

29.12.09 Bokna romjulsspelt

24.01.10 Bjørn Simen Øverli (25 publikummere)

07.02.10 Lars Bremnes Trio (150 publikummere)

28.02.10 Sverre&Tage&Tor (99 publikummere)

21.03.10 Rola med venner (79 publikummere)

Avlyst pga askeskyen fra Eyafjell: 18.04.10 Halvsøstera til Kirsty

09.05.10 Geir og May-Rita Vildgren (67 publikummere)

06.06.10 Eli og Terje Berg (21 publikummere)

05.09.10 Boreal Trova ensemble (77 publikummere)

Det har også stort sett vært avholdt et styre- og planleggingsmøte før hver konsert. Vanlige saker har vært konsertplanlegging og økonomi.

**Økonomi og ressurser**

Klubben har en positiv økonomiutvikling og egenkapital som gjør at vi kan satse på noen dyrere arrangemen. Resultatet pr 31.12.09 var på kr 45 026,55 i overskudd. Egenkapitalen pr 31.12.2009 har økt til kr 88 587,70.

Foruten kontingentinntekter på kr 300 pr person årlig, har vi i 2009 fått støtte til ”åpen scene” fra Norsk musikkråd/Sangløftet på kr 10 000. Dette fordi viseklubben har hatt fokus på å få unge artister til å delta, noe vi også har klart å gjennomføre. Klubben har også fått til sammen kr 70 000 fra Fond for utøvende kunstnere og kr 70 000 fra Norsk kulturråd, arrangørstøtteordninga. Tromsø kommune ga klubben tilskudd på kr. 10 000.

**Samarbeidspartner og støttespillere**

I tillegg til de nevnte tilskuddsyterne i avsnittet over, har viseklubben flere andre viktige støttespillere. *Vertshuset Skarven* gir viseklubben fritt tilhold i sine lokaler og gir annonsestøtte og støtte til programtrykk. *Tromsø taxi* har hatt avtale om reklame på billettene og *avisene Nordlys* og *Tromsø* har gjennom Troms musikkråds avtale gitt viseklubben 20 % rabatt på annonser.   
  
Klubben disponerer gjennom et samarbeid med Tromsø jazzklubb og Troms musikkråd et eget el-piano, GK bassforsterker og en Fender gitarforsterker til en samlet verdi av kr 35 371 finansiert av tilskudd fra *Musikkverkstedsordningen* i 2007. *Musikkverkstedsordningen* tildelte også viseklubben kr 15000 i 2008 til en multikabel, som er fast installert på Vertshuset Skarven, Kroa. Vi har hatt avtale med lyd og lys fra *TheOddSound*. Fra 2010 ønsket TheOddSound av personlige grunner å trekke seg, og Lydteamet overtok oppgaven.

**Medlemmene**

Pr. 20.09.10 hadde klubben registret 83 medlemmer. Ikke alle har betalt medlemskontingent, og det bør innarbeides bedre rutiner for å sikre innbetaling av medlemskontingent. Medlemmer verves først og fremst gjennom salg av medlemskort på konsertene.

**Avslutning**

Viseklubben Spelt kan se tilbake på en positiv periode med gode konserter for visepublikummet i Tromsø. Økonomien er fortsatt relativ god, og gir rom for noen større satsinger samtidig som det er rom for smalere arrangement.